60-jarige sterf ná duikvoorvalFoto: ER24 ŉ 60-jarige man is Maandagoggend dood verklaar ná ŉ duikvoorval by Warner Beach in Durban, KwaZulu-Natal. “Paramedici het omstreeks 09:00 by die toneel opgedaag en is ingelig dat ŉ boot ŉ pasiënt strand toe sal bring,” het Russell Meiring, woordvoerder van ER24, gesê. “Die boot het kort daarna opgedaag. ŉ Man, vermoedelik in sy 60’s, het bewegingloos in die boot gelê.” Paramedici en lewensredders het hom ondersoek, maar kon nie enige teken van lewe kry nie. “Paramedici het dadelik KPR toegepas in ŉ poging om hom by te bring, maar alle pogings was tevergeefs, en die man is dood verklaar.” Meiring het gesê verdere besonderhede rondom die voorval is nog nie dadelik bekend nie. Plaaslike owerhede stel ondersoek in.